《八月十五日二十日两至南山饮潇洒亭》
元代·方回

悠悠桐江水，寓庐十二年。
重来六日内，两日登南山。
南山有何好，高阁西北偏。
隔江三千家，一抹烟霭间。
阁槛一巨松，挺出众木前。
野性所酷爱，老藤相纠缠。
亦如我与僧，相对谈幽禅。
稍遂物外性，屡写酣中篇。
故侯复齐民，鬒发成华颠。
念当舍此去，焉得长周旋。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。